આવો એક અન્ય કિસ્સો ગુજરાતનો છે. સુરતમાં પાંડેસરા પોલીસ મથકની હદમાં આવેલા જીઆવ બુડિયા રોડ પર જાળીમાંથી ગત છઠ્ઠીના રોજ સવારે અગિયાર વર્ષીય બાળકીની બળાત્કાર ગુજારી હત્યા કરી ફેંકી દેવાયેલી લાશ મળી આવી છે. બાળકીને લગભગ આઠ દિવસ સુધી ગોંધી રાખી નરાધમોએ અવાર-નવાર બળાત્કાર ગુજારી તેને ગળે ટૂંપો આપી હત્યા કર્યા બાદ લાશ ફેંકી દીધી હતી. પોસ્ટમોર્ટમ રિપોર્ટમાં બાળકીના શરીરે જે રીતે ૮૬ નિશાન મળી આવ્યાં તેના પરથી અંદાજ આવે છે કે કુમળી બાળા ઉપર કેવો અમાનુષી અત્યાચાર ગુજારાયો હશે? આવો એક વર્ષ-૨૦૦૯નો કિસ્સો હમણાં બહાર આવ્યો છે જેમાં અમદાવાદના બાપુનગર વિસ્તારમાં બારોટના છાપરામાં રહેતા ભોમાજી મકવાણા (મારવાડી)ની સાત વર્ષીય દીકરી સંગીતા પાડોશીને ત્યાં રમતી હતી અને અચાનક ગુમ થઈ ગયેલી. પોલીસને ફરિયાદ કર્યા બાદ બે દિવસે ભોમાજીને પોલીસ દ્વારા જાણ કરવામાં આવી કે તમારી દીકરી સંગીતાની લાશ બાપુનગર મ્યુનિસિપલ કોર્પોરેશનની શાળાની મૂતરડીમાં પડી છે. એ કિસ્સામાં પણ જાણવા મળેલું કે માસૂમ સંગીતા પર બળાત્કાર ગુજારવામાં આવ્યા બાદ ગળે ટૂંપો દઈને તેની હત્યા કરવામાં આવેલી.